معراكة بوڭافر

معراكة بوݣافر هي واحد الݣيرة اللي ناضت بين فرانسا وقبيلت آيت عطا بقيادة عسو أوباسلام، هاد الݣيرة شدات من 13 فبراير حتى ل 25 مارس 1933م، وكانت الأحدات ديالها فجبل بوݣافر بالأطلس الصغير جنوب شرق لمغريب، سلات بالاستسلام ديال عسو أوبسلام وصحابو اللي واخا هكاك فرضو على فرانسا يسنيو معاها الهدنة على حساب الشروط اللي بغاو هوما. واللي قبلتها فرانسا.

 أصل السمية 
تسمات الݣيرة ولا المعراكة ديال بوݣافر بهاد السمية نسبة  لواحد القمة من قمم جبل صاغرو، واللي كتبعد على مدينة وارزازات لجيهة الشرق ب علاين 200 كيلوميطر و على تينغير لجهة الجنوب ب شي 100 كليوميطر، و اللي العلو ديالها علاين 2275 ميترو، ختارو المقاومين هاد البلاصة، حيت عندها أهمية إستراتيجية و من حيت منيعة و كاينة الوعورية و التكرفيص بزاف للي بغا يوصلها.

 المعراكة 
من عام 1913 قدر الإحتلال الفرنصاوي والأعوان ديالو الݣلاويين، إفرضو راسهم على عدد من المناطق التابعة لأيت عطا وكان الجنرال ليوطي قائد عسكري بين المهارة ديالو ف الأراضي المستعمرة، كما بلي الإستعمار عتامد على كبار القواد من بينهم ف الجنوب تهامي لݣلاوي اللي قام وهو مدفوع من الفرنصيين بتنظيم جوج غزوات لشمال آيت عطا بين عام 1916 و 1918.

كانت فرانسا طامعة تسيطر على ݣاع مناطق لمغريب، ونهار 13 فبراير من سنة 1933، حاولات القوات الإستعمارية الفرانساوية توغل ف الجنوب الشرقي لمغريبي، وتشد منطقة صاغرو، وتحكم فقبائل آيت عطا، اللي كانت بحال شي باراج منيع قدام التوسعات ديالها،  و دارت أول هجوم على المجاهدين اللي طلعو لجبل صاغرو باش إعبرو على أنهم مستحيل يقبلو الإستعمار الفرانساوي.

فلول ما قدرش العسكر  ديال فرانسا يدخل لبوݣافر، داكشي علاش عاود ترتيب الخطط ديالو وتواخر للور، باش إحاول يتدارك الموقف، هادشي اللي خلى  الجنرال هوري، القايد الكبير ديال القوات الفرانساوية، يستدعي الجنرالين كاترو وجيرو، ويتكلف هو براسو بتدبير العمليات بقصف البلايص اللي فيهم المجاهدين والمحاصرة ديالهم بإستعمال المدافع والطيرات من 21 حتى ل 24 فبراير 1933 باش زعما يزيرو المقاتلين المقاومين باش استسلمو، ودامت هاد المعراكة حتى 28 فبراير 1933.

منين ما لقاتش فرانسا كيفاش دير و منين عرفات باللي أيت عطا حلفو ما يستسلمو ليها واخا يولي جبل بوكافر وطا، زات الحصار عليهم وسدات عليهم كل الطرقان، و واخا هكاك و تݣول واش المقاومين بغاو استسلمو، و هناك لجأت فرانسا لأسلوب بشع اللي هو الحصار الإقتصادي و التجويع و الهجوم على العيون ديال الما و قتل العيالات و الدراري الصغار و البهايم و كولشي اللي لقاتو قدامها كطحنو.

دام هاد الحيصار مدة 22 يوم، و نتج عليه كترة الموتى ديال دراري الصغار و الكبار ف السن، ومنين شاف عسو وبسلام هادشي كامل وشاف باللي الإستمرار ف المطايفة مع النصارى هو إنتحار، قرر ف اللخر يستسلم و يقبل بالمداكرة و الحوار مع الفرنصيص ف 24 مارس 1933، هاد الحوار اللي نتج عليه عقد هدنة مع فرانسا نهار 25 مارس، وهكا سناو الطرفين بجوج على إتفاقية الهنا من النقاط اللي جاو فيها:

 استسلام أيت عطا للمخزن لمغريبي.
 إبعد الݣلاوي على الأراضي ديال أيت عطا.
 تخلي فرانسا السناح بين يدين السكان بلا ما تزيرهوم ولا تبزز عليهم يعطيوه ليها غير إلى بغاو هما.
 ممنوع يخدمو السكان ف الكورفي(corvée)
 ممنوع العيالات ديال أيت عطا يشطحو ولا يغنيو ف الحفلات الرسمية.

 نتائج المعراكة 
خلات معراكة بوݣافر الآلاف ديال القتلى سوا فأيت عطا سوا عند فرانسا اللي تقتلو لها البعض من كبار الضباط ديالها بحال هنري بورنازيل اللي كان مشهور بسميت الراجل الحمر.

بالنسبة لعسو وبسلام زعيم ديال هاد المعركة تقتلات مرتو و بنتو و واحد من خوتو اللي سميتو براهيم و واحد من ولادو فهاد المعراكة.

 مصادر 

تصنيف:تاريخ د لمغريب
تصنيف:مقالات فيها مصدر و 3000 بايت